**Ministru kabineta noteikumu projekta “Degradēto teritoriju un augsnes degradācijas kritēriju klasifikācijas un novērtēšanas noteikumi” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Degradēto teritoriju un augsnes degradācijas klasifikācijas un novērtēšanas noteikumi” (turpmāk – Noteikumu projekts) mērķis ir, veicinot neapsaimniekoto, pamesto un bojāto zemju apzināšanu un atjaunošanu, nodrošināt ilgtspējīgu zemes un augsnes izmantošanu un pārvaldību.  Noteikumu projekts nosaka degradēto teritoriju un augsnes degradācijas kritērijus un to klasifikāciju, kārtību, kādā konstatē un novērtē degradētās teritorijas un augsnes degradāciju un augsnes degradācijas novēršanas pasākumus un to īstenošanas uzraudzību.  Noteikumu projekts stājas spēkā vispārīgā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Zemes pārvaldības likuma 13. panta pirmās daļas 6. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Zeme ir neatjaunojams resurss ar ierobežotu pieejamību, tāpēc ļoti svarīgi ir nodrošināt zemes derīgo īpašību saglabāšanu un ilgtspējīgu izmantošanu. Pieaugot globālajai ekonomikas izaugsmei, palielinās arī viena no dabas pamatresursa – zemes izmantošanas intensitāte. Savukārt augsne ir viens no svarīgākiem dabas komponentēm, kas nodrošina bioloģisko daudzveidību noteiktā teritorijā un sauszemes ekosistēmu funkcionēšanu.  Dažādu cilvēka darbības un dabas apstākļu ietekmē ir novērojami zemes un augsnes degradācijas procesi, kā rezultātā veidojas degradētās teritorijas. Degradēta teritorija Zemes pārvaldības likuma (turpmāk - Likums) 1. panta pirmās daļas 4. punkta izpratnē ir teritorija ar izpostītu vai bojātu zemes virskārtu vai pamesta apbūves, derīgo izrakteņu ieguves, saimnieciskās vai militārās darbības teritorija.  Par zemes un augsnes degradācijas un tās novēršanas jautājumiem pēdējos gados ir pieņemti vairāki augsta līmeņa lēmumi, kuru mērķis ir novērst zemes un augsnes degradāciju. Apvienoto Nāciju Organizācijas (turpmāk - ANO) Ģenerālajā asamblejā 2015. gada 25. septembrī tika pieņemta rezolūcija “Mūsu pasaules pārveidošana: 2030 programma ilgtspējīgai attīstībai” (turpmāk – rezolūcija), angļu valodā pieejama šeit: http://www.un.org/en/development/desa/population/migration/generalassembly/docs/globalcompact/A\_RES\_70\_1\_E.pdf). Šajā rezolūcijā tika izvirzīti 17 ilgtspējīgas attīstības mērķi, kas ietver sevī ekonomisko, sociālo un vides dimensiju. Viens no vides dimensijas mērķiem ir: “atjaunot degradētās zemes un censties panākt no zemes degradācijas neitrālu pasauli”. **Pilni apraksti pieejami:** <https://www.pkc.gov.lv/lv/valsts-attistibas-planosana/ano-ilgtspejigas-attistibas-merki>.  Lai varētu novērtēt šī mērķa īstenošanu ilgtspējīgas attīstības mērķu globālajā indikatorā iekļauts rādītājs – “Degradētās zemes īpatsvars valstī”. Līdz ar to arī Latvijai jāsniedz informācija par degradēto zemju platību īpatsvaru valstī. Vismaz divas reizes piecpadsmit gados Latvijai paredzēts sniegt ziņojumu par rezolūcijas ieviešanu. Pirmais ziņojums par situāciju Latvijā “Latvijas ziņojums ANO par Ilgtspējīgas attīstības mērķu ieviešanu” (turpmāk - Ziņojums) ir sniegts 2018. gadā un tas tika prezentēts gadskārtējā Augsta līmeņa politikas forumā 2018. gada 17. jūlijā.  Eiropas Savienības stratēģijā “Eiropa 2020 – resursu ziņā efektīva Eiropa” (turpmāk – Stratēģija) uzsvērts, ka zeme jāpārvalda ar iespējami ilgtspējīgiem līdzekļiem un jānovērš šķēršļi, kas kavē zemes izmantošanas efektivitātes uzlabošanu. Stratēģija paredz, ka jāveic augsnes atveseļošanas pasākumi, lai līdz 2050. gadam samazinātu augsnes eroziju un palielinātu organisko vielu daudzumu tajā. Stratēģija angļu valodā pieejama: <http://ec.europa.eu/eurostat/documents>/321749  4/7566774/KS-EZ-16-001-EN-N.pdf/ac04885c-cfff-4f9c-9f3  0-c9337ba929aa.  Latvija 2003. gada 19. janvārī kļuva par ANO konvencijas “Par cīņu pret pārtuksnešošanos/zemes degradāciju valstīs, kurās novērojami ievērojami sausuma periodi un/vai pārtuksnešošanās, jo īpaši Āfrikā” (turpmāk - Konvencija) dalībvalsti. Konvencija tika pieņemta Parīzē 1994. gada 17. jūnijā un atvērta parakstīšanai 1994. gada 14.-15. oktobrī. Konvencijas tīmekļvietne: http://www.unccd.int/. Konvencija angļu valodā un tās tulkojums latviešu valodā publicēts laikrakstā "Latvijas Vēstnesis" 2002. gada 9. oktobrī, Nr. 145. Saite uz informāciju:<https://likumi.lv/ta/id/67809-par-anokonvencijas-speka-stasanos>. Konvencija attiecībā uz Eiropas Savienības valstīm rosina cīņu pret auglīgas augsnes izniekošanu, nosakot tās izmantošanu citiem mērķiem, tādiem kā lauksaimniecība vai vides aizsardzība, kā arī novēršot augsnes auglības zudumu vai pat tās degradāciju. 2004. gadā veiktie pētījumi par Latvijas kapacitāti liecināja, ka, ieviešot ANO Konvencijas vides jomā, zemes degradācijas un augsnes aizsardzības jautājumi ir vismazāk atrisinātie kā nacionālajā līmenī, tā arī Baltijas reģiona kontekstā, Konvencijas 2. apakšnodaļas “Zinātniskā un tehniskā sadarbība” 16. pants noteic, ka valstīm, kas pievienojušās Konvencijai, tai skaitā Latvijai, atbilstoši tās reālajām iespējām, nepieciešams integrēt un koordinēt datu ievākšanu, analīzi un apmaiņu attiecībā uz visiem īslaicīgajiem un ilglaicīgajiem datiem un informāciju, lai nodrošinātu sistemātiskus novērojumus par zemes degradāciju, pielietojot modernas tehnoloģijas datu savākšanai, pārraidīšanai, izvērtēšanai un zemes degradācijas novērtēšanai.  Ņemot vērā, ka Latvija ir Konvencijas dalībvalsts, tā ir apņēmusies izpildīt Konvencijā noteiktos principus. Konvencija ir katras dalībvalsts apņemšanās ievērot šajā dokumentā pieņemtus konkrētus principus.  Konvencijas 3. pantā noteikti principi, pēc kādiem dalībvalstīm jāvadās, lai sasniegtu Konvencijas mērķi. Kā pirmais princips tiek minēts, ka visi lēmumi, kas saistīti ar zemes degradāciju, tiek pieņemti ar sabiedrības un vietējo pašvaldību līdzdalību, kā arī informācijas apmaiņa notiek gan nacionālā, gan vietējā līmenī. Otrais princips noteic, ka visām valsts pārvaldes institūcijām jāstrādā efektīvi gan nacionālā, gan vietējā līmenī, neradot papildus administratīvo slogu un jaunas valsts pārvaldes institūcijas, kā arī jāpalielina finanšu, cilvēkresursu, organizatoriskie un tehniskie resursi, ja tie ir nepieciešami. Trešais princips noteic, ka dalībvalstis izveido sadarbību visos līmeņos starp valdību, pašvaldībām, nevalstiskajām organizācijām un zemes īpašniekiem, kas balstīta uz sadarbību, lai izveidotu labāku un vienotu sapratni jautājumos par dabu, zemes un ūdens resursu vērtību, zemes degradācijas ietekmētajās teritorijās, lai varētu sekmīgāk darboties to ilgtspējīgas izmantošanas virzienā.  Latvijas Administratīvo pārkāpumu kodekss (turpmāk - kodekss) nosaka, kāda darbība vai bezdarbība atzīstama par administratīvo pārkāpumu un kādu administratīvo sodu iespējams piemērot. Kodeksā vairākos pantos ir paredzēta administratīvā atbildība par dažādiem pārkāpumiem zemes izmantošanas jomā, kā arī piemērojams administratīvais sods, un tie lielā mērā ir saistīti ar zemes un augsnes degradācijas novēršanu. Piemēram, kodeksā ir noteikti administratīvie sodi par obligāto zemes aizsardzības pasākumu neizpildīšanu, kuri jāveic zemes lietotājam, lai pasargātu augsni no ūdens vai vēja erozijas vai citiem procesiem, kas veicina auglīgās augsnes virskārtas vai tās kvalitātes pasliktināšanos (51.pants); par invazīvo augu sugu izplatības ierobežošanas pasākumu neveikšanu (512.pants); par gaisa, zemes, mežu vai iekšējo ūdeņu (virszemes vai pazemes) piesārņošanu ar notekūdeņiem, ķīmiskām vielām, tai skaitā bīstamām vai citām kaitīgām vielām, materiāliem vai atkritumiem, piegružošanu vai citādu kaitīgu iedarbību uz tiem jebkādā veidā (58.pants); un citām virkni darbībām, kas izraisa zemes piesārņošanu.  Arī virknē citos normatīvos aktos ir reglamentēta videi, tai skaitā zemei rādīto zaudējumu atlīdzināšana. Vides aizsardzības likuma 3.panta pirmās daļas 1.punktā noteikts vides aizsardzības princips „piesārņotājs maksā”, saskaņā ar kuru persona sedz izdevumus, kas saistīti ar tās darbības dēļ radītā piesārņojuma novērtēšanu, novēršanu, ierobežošanu un seku likvidēšanu. Likuma 18.panta sestā daļa noteic, ka ja zemes īpašnieks vai valdītājs neveic zemes degradācijas novēršanas pasākumus pašvaldības noteiktajā termiņā, vietējai pašvaldībai ir tiesības nepieciešamos pasākumus veikt neatkarīgi no īpašuma piederības, iepriekš par pieņemto lēmumu informējot attiecīgo īpašnieku vai valdītāju. Par zemes degradācijas novēršanas pasākumiem lemj vietējās pašvaldības dome. Pašvaldības domes lēmumu var pārsūdzēt tiesā mēneša laikā no tā paziņošanas dienas. Ar zemes degradācijas novēršanas pasākumiem saistītos izdevumus sedz zemes īpašnieks vai valdītājs.  Šobrīd Latvijā teritorijas plānošanu īsteno nacionālajā, reģionālajā un vietējās pašvaldības līmenī. Telpiskā plānošana ir nozīmīgs teritoriju pārvaldības līdzeklis, kas zemes izmantošanu konkrētā teritorijā sasaista ar šīs teritorijas attīstības prioritātēm, politiku un attīstības programmu nostādnēm. Telpiskās plānošanas uzdevums ir nodrošināt efektīvu teritorijas izmantošanu, kas veicina gan plānojamās teritorijas ekonomisko attīstību, gan kvalitatīvas dzīves vides veidošanu katram indivīdam un sabiedrībai kopumā. Attīstības plānošanas process ietver arī pašreizējās situācijas apzināšanu, tai skaitā, arī situācijas apzināšanu par degradētām teritorijām.  Likumā ir iekļautas vairākas tiesību normas, lai ierobežotu zemes un augsnes degradācijas procesus un samazinātu šādas neizmantojamas platības. Piemēram, Likuma 3. pants noteic, ka vietējai pašvaldībai, plānojot jaunas apbūves teritorijas, tās vispirms ir jāplāno degradētajās teritorijās vai arī teritorijās, kurās apbūve kādreiz jau ir bijusi, un pašlaik šī teritorija ir pamesta un netiek izmantota. Savukārt Likuma 4. pants noteic pienākumu, zemes izmantotājam atsavinot zemi, kuru pilnībā vai daļēji skārusi zemes degradācija, par to informēt nekustamā īpašuma ieguvēju, lai veicinātu ilgtspējīgu zemes un augsnes pārvaldību un tai nepieciešamās informācijas par zemes un augsnes degradāciju pieejamību un aktualitāti.  Savukārt Likuma 14. un 18. pants noteic degradēto teritoriju pārvaldību un degradācijas novēršanas pasākumus, kā arī zemes izmantotāju atbildību, ja to darbības vai bezdarbības rezultātā notikusi augsnes degradācija. Likumā noteiktā regulējuma īstenošanai ir nepieciešams iegūt ticamu un aktuālu informāciju par degradētajām teritorijām, to apjomu un atrašanos vietu. Kā arī likumā noteikts, ka ja nekustamā īpašuma īpašnieks vai valdītājs izraisījis zemes vai augsnes degradāciju citai personai piederošam vai valdījumā esošam nekustamajam īpašumam, tad izdevumus saistībā ar zemes vai augsnes degradāciju sedz šā nekustamā īpašuma īpašnieks vai valdītājs.  Sekmīgai Noteikumu projekta izstrādei Latvijas Lauksaimniecības universitāte (turpmāk - LLU), Zemes pārvaldības un ģeodēzijas katedra un Augsnes un augu zinātņu institūta profesors, Dr.habil.agr. Aldis Kārkliņš ministrijas uzdevumā apkopojusi informāciju par spēkā esošajiem normatīvajiem aktiem augsnes aizsardzībā un pētījumiem Latvijā, un citās valstīs par zemes un augsnes degradācijas jautājumiem, veikusi šo dokumentu analītisko apstrādi un apzinājusi informācijas ieguves avotus par degradētajām teritorijām.  Noteikumu projekta mērķis ir nodrošināt ilgtspējīgu zemes pārvaldību un tai nepieciešamās informācijas par degradētajām teritorijām un augsnes degradāciju pieejamību un aktualitāti, kā arī veicināt virzību uz neitrālu situāciju zemes un augsnes degradācijā. Vienotas degradēto teritoriju un augsnes degradācijas kritēriju un to klasifikācijas, kā arī kārtības, kādā to konstatē un novērtē ieviešanas mērķis ir gan valsts gan pašvaldību līmenī nodrošināt vienotu un klasificētu informāciju par degradētajām teritorijām. Pašlaik valstī nav pieejamas informācijas par degradēto teritoriju apjomiem, kā arī par šādu teritoriju platībām pašvaldību līmenī. Atsevišķās pašvaldībās, piemēram, Rīgas pilsētā, šāda informācija tiek apkopota, bet tā kā valstī nav izstrādāti vienoti kritēriji degradēto teritoriju klasifikācijai un to novērtēšanai, šī informācija nav salīdzināma, piemēram, ar citām pašvaldībām.  Papildus jāpiemin, ka sagatavojot ziņojumus UNCCD konvencijai, nepieciešams ziņot par degradēto teritoriju īpatsvars valstī. Kā arī par katras valsts degradēto teritoriju klasifikāciju. Latvijas vienotie degradēto teritoriju un augsnes degradācijas kritēriji un to klasifikācija būs saderīga ar UNCCD, jo nav nepieciešams ziņot par atsevišķiem degradēto teritoriju veidiem, kuri būtu noteikti UNCCD konvencijā.  Vienotas degradēto teritoriju un augsnes degradācijas kritēriju un to klasifikācijas, novērtēšanas ieviešana nodrošinās vienotu informāciju par degradētām teritorijām un augsnes degradāciju pašvaldību un valsts līmenī, kas ir būtiska ilgtspējīgas zemes pārvaldības īstenošanai. Papildus vienoti degradēto teritoriju kritēriji un to klasifikācija nodrošinās pašvaldībām iespēju teritorijas plānojumu veidot ilgtspējīgai un racionālai pašvaldības teritorijas un tās resursu izmantošanai. Vienoti kritēriji ļautu novērtēt dažādu degradēto teritoriju potenciālu un noteikt to izmantošanai nepieciešamās prasības vai ierobežojumus, radīt labvēlīgus apstākļus uzņēmējdarbības attīstībai un investīciju, tai skaitā Eiropas Savienības līdzekļu, piesaistei degradētajām teritorijām. Ļautu izstrādāt nosacījumus vides kvalitātes nodrošināšanai, vides risku novēršanai, saglabāt dabas un kultūras mantojumu, ainavas un bioloģisko daudzveidību, kā arī paaugstināt kultūrainavas un apdzīvoto vietu kvalitāti.  Noteikumu projekts nosaka degradēto teritoriju un augsnes degradācijas kritērijus un to klasifikāciju, kārtību, kādā konstatē un novērtē degradētās teritorijas un augsnes degradāciju un augsnes degradācijas novēršanas pasākumus un to īstenošanas uzraudzību.  Noteikumu projekta 2. un 3. punkts noteic, ka degradētās teritorijas un augsnes degradāciju nosaka un novērtē atbilstoši šo noteikumu 1. un 2. pielikuma noteiktajiem kritērijiem un to klasifikācijai.  Noteikumu projekta 4.punktā noteikts platību kvalificējošs kritērijs, ka minimālā degradētas teritorijas noteikšanas vienība ārpus apdzīvotām vietām ir 0,1 ha. Šāds platību kvalificējošs kritērijs neattiecas uz apdzīvotām vietām, kas nozīmē, ka apdzīvotās vietās pašvaldība par degradētu teritoriju var noteikt arī teritoriju, kas ir mazāka par 0,1 ha. Pamesta vai nerekultivēta derīgo izrakteņu ieguves vieta uzskatāma par degradētu teritoriju, ja tās platība ir lielāka par 0,5 ha neatkarīgi no atrašanās vietas.  Novērtējot degradēto teritoriju jāņem vērā konkrētās zemes vienības platība un degradētās teritorijas platība. Tātad, ja uz zemes vienības, kuras platība ir 20 ha, atrodas pamesta dzīvojamā ēka 0,01 ha lielā platībā, kura fiziskā nolietojuma, dēļ apdraud cilvēka veselību, par degradētu teritoriju būtu nosakām nevis visa zemes vienības platība, bet platība, ko aizņem ēka un platība, kuras izmantošanu ietekmē minētā ēka. Kā arī, ja pamesta dzīvojamā ēka 0,01 ha lielā platībā, kura fiziskā nolietojuma, dēļ apdraud cilvēka veselību un ietekmē lielāku teritoriju nekā pašas ēkas apjoms, tad par degradētu teritoriju var tikt noteikta arī visa zemes vienības platība, kā arī blakus esošās zemes vienības tik lielā apjomā cik ir pamestās ēkas ietekme.  Noteikumu projekta 5.punktā noteikta kārtība (norises īstenošanas veids), ka pašvaldība ir tā institūcija, kura, īstenojot zemes pārraudzību, konstatē un novērtē degradētās teritorijas savā administratīvajā teritorijā. Pašvaldība attiecīgajā jautājumā saskaņā ar likuma “Par pašvaldībām” 5.pantu darbojās patstāvīgi. Pašvaldība, konstatējot degradēto teritoriju, var pieņemt lēmumu. Šajā gadījumā lēmumu var pieņemt pašvaldības dome vai tās deleģēta institūcija. Noteikumu projektā netiek reglamentēts veids, kādā veidā pašvaldība pieņem lēmumu par degradētas teritorijas atbilstību šo noteikumu 1. pielikumā noteiktajiem novērtēšanas kritērijiem un to klasifikācijai. Attiecībā uz lēmuma pieņemšanu vai atcelšanu par degradētajām teritorijām, pašvaldība pildot savas funkcijas, likumā noteiktajā kārtībā var izdot saistošus noteikumus atbilstoši iepriekš minētā likuma 43.pantam. Noteikumu projektā netiek noteikts vai pašvaldība degradētās teritorijas konstatē un novērtē izmantojot iekšējos resursus vai, tos deleģējot citai personai. Šajā jautājumā pašvaldība darbojas patstāvīgi. Noteikumu projekts neparedz, ka zemes izmantotāji, izņemot pašvaldību un institūciju, kura veic augšņu kartēšanu un augšņu agroķīmisko izpēti, var savā vai citas personas īpašumā esošu teritoriju noteikt par degradētu. Pašvaldība degradētās teritorijas var konstatēt un novērtēt izmantojot visu tās rīcībā esošo informāciju. Termins zemes izmantotājs - zemes īpašnieks, valdītājs un lietotājs tiek lietots saskaņā ar Likuma 3.panta pirmās daļas 4.punktu.  Tādējādi Noteikumu projekts izstrādāts, nosakot galvenos elementus degradēto teritoriju un augsnes degradācijas noteikšanas un novērtēšanas kārtībā, kas nodrošinātu efektīvu minētā procesa īstenošanu un lai neradītu lieku administratīvo slogu gan privātpersonām gan pašvaldībām. Minētais atbilst arī Valsts pārvaldes iekārtas likumā noteiktajam subsidiaritātes principam, kas nozīmē, ka publiskās varas pienākumus pēc iespējas realizē tā vara, kas atrodas vistuvāk personai (šajā gadījumā noteiktai teritorijai) un spēj nodrošināt pienākumu efektīvu īstenošanu, ņemot vērā valsts un vietējā līmeņa iespējas.  Savukārt augsnes degradāciju konstatē un novērtē vienlaicīgi ar augšņu kartēšanu vai veicot augšņu agroķīmisko izpēti, kā tas noteikts Noteikumu projekta 6.punktā.  Saskaņā ar Noteikumu projektu par degradētu teritoriju var tikt noteikta tāda teritorija, kura atbilst Noteikumu projekta 1.pielikumā noteiktajiem degradācijas novērtēšanas kritērijiem. Līdz ar to arī piesārņota vai potenciāli piesārņota vieta, var tikt noteikta par degradētu teritoriju, vai arī šādā teritorijā, var konstatēt un noteikt augsnes degradāciju. Tomēr jāņem vērā, ka piesārņoto un potenciāli piesārņota vietu apzināšanu un reģistrāciju regulē likums “Par piesārņojumu”. Iepriekš minētā likuma 33.panta pirmā daļa noteic, ka piesārņotas un potenciāli piesārņotas vietas attiecīgajā administratīvajā teritorijā apzina un sākotnēji izvērtē pašvaldība sadarbībā ar Valsts vides dienestu (turpmāk - reģionālā vides pārvalde). Papildus piesārņoto un potenciāli piesārņoto vietu apzināšanas un reģistrācijas kārtību regulē Ministru kabineta 2001.gada 20.novembra noteikumi Nr.483 “Piesārņoto un potenciāli piesārņoto vietu apzināšanas un reģistrācijas kārtība” (turpmāk – noteikumi Nr.483). Noteikumu Nr.483 2. un 3.punkts nosaka, ka piesārņoto un potenciāli piesārņoto vietu apzināšanu un sākotnējo novērtēšanu savā administratīvajā teritorijā organizē un veic pašvaldība sadarbībā ar Valsts vides dienesta attiecīgo reģionālo vides pārvaldi. Aizsardzības ministrija apzina piesārņotās un potenciāli piesārņotās vietas savā valdījumā esošajās teritorijās. Piesārņotu un potenciāli piesārņotu vietu izpēti veic reģionālā vides pārvalde, bet pirms reģionālā vides pārvalde uzsāk izpēti, tās rīcībā jābūt informācijai par to, ka attiecīgā teritorija ir piesārņota vai potenciāli piesārņota, saskaņā ar likuma “Par piesārņojumu” 36.pantu. Iepriekš minētā likuma 38.pants noteic personas, kuras sedz ar izpēti un sanācijas pasākumiem saistītos izdevumus. Līdz ar to pašvaldība pati brīvi izvēlās vai piesārņotās un potenciāli piesārņotās vietas savā valdījumā esošajās teritorijās noteikt par degradētām teritorijām. Tātad piesārņotu vai potenciāli piesārņotu vietu, par degradētu teritoriju var noteikt tikai tad, kad pašvaldība pieņem attiecīgu lēmumu. Ņemot vērā, ka piesārņotu un potenciāli piesārņotu vietu apzināšanas un sākotnējās izvērtēšanas rezultāti ir brīvi pieejami sabiedrībai un Valsts sabiedrība ar ierobežotu atbildību “Latvijas Vides, ģeoloģijas un meteoroloģijas centrs” apkopo ziņas par piesārņotām un potenciāli piesārņotām vietām valstī. Noteikumu projekta 7.punktā noteikts, ka informācija par augsnes degradācijas veidiem - piesārņojums ar smagajiem metāliem un piesārņojums ar pesticīdiem un noturīgiem organiskiem piesārņotājiem, tiek iegūta no Valsts sabiedrības ar ierobežotu atbildību “Latvijas Vides, ģeoloģijas un meteoroloģijas centrs” datubāzes - piesārņoto un potenciāli piesārņoto vietu reģistra. Veicot augšņu agroķīmisko izpēti iespējams novērtēt tikai dažus no augšņu degradācijas veidiem kuri noteikti Noteikumu projekta 2.pielikumā, t.i., augsnes paskābināšanās un augsnes auglības samazināšanās. Savukārt, veicot augšņu kartēšanu nosaka pārējos augsnes degradācijas veidus, izņemot piesārņojumu ar smagajiem metāliem un piesārņojumu ar pesticīdiem un noturīgiem organiskiem piesārņotājiem, jo veicot gan augšņu agroķīmisko izpēti gan augšņu kartēšanu netiek izmantotas tādas tehnoloģijas un paņēmieni, lai varētu noteikt augsnes degradācijas veidus - piesārņojums ar smagajiem metāliem un piesārņojums ar pesticīdiem un noturīgiem organiskiem piesārņotājiem.  Noteikumu projekts nenosaka pašvaldībai pienākumu noteikt un novērtēt augsnes degradāciju. Noteikumu projektā netiek reglamentēta piesārņotu un potenciāli piesārņotu vietu apzināšana, reģistrācija, izpēte un piesārņotu vietu sanācija. Šīs darbības reglamentē likums “Par piesārņojumu” un noteikumi Nr.483.  Noteikumu projektā tiek noteikta institūcija (pašvaldība), kura veic degradēto teritoriju konstatēšanu, noteikšanu un novērtēšanu.  Noteikumu projektā noteikts, ka augsnes degradāciju konstatē un novērtē vienlaicīgi ar augšņu kartēšanu, vai veicot augšņu agroķīmisko izpēti. Likuma 19. panta pirmajā daļā ir noteikts, ka augsnes kartēšanu un zemes kvalitatīvo vērtēšanu veic ne retāk kā 20 gados. Lielu daļu no Noteikumu projekta 2.pielikumā minētajiem augsnes degradācijas veidiem plānots noteikt un novērtēt, veicot augšņu kartēšanu. Tā kā 20 gadu periods varētu būt pārāk garš pie augšņu degradācijas konstatācijas, un augsnes degradācija, iespējams, jau pēc tik ilga laika nebūs novēršama vai ierobežojama, tāpēc noteikumu projekta 8.punkts noteic, ka pašvaldība var informēt institūciju par iespējamu augsnes degradāciju un lūgt to novērtēt attiecīgajā administratīvajā teritorijā. Attiecīgi, tad institūcija saskaņā ar Noteikumu projekta 9.punktu varētu rīkoties uzreiz un nebūtu jāgaida nākošā augsnes kartēšanas reize, lai konstatētu sen notikušu faktu. Likuma 13.panta pirmās daļas 7.punkts noteic, ka Ministru kabinets līdz 2024.gada 31.decembrim izdod noteikumus par Augšņu informācijas sistēmas izveidošanu un par augsnes kartēšanas, zemes kvalitātes vērtēšanas un iegūtās informācijas uzturēšanas un aktualizēšanas kārtību. Šajos noteikumos tiks noteikta institūcija, kas būs atbildīga par augsnes kartēšanā, zemes kvalitātes novērtēšanā iegūtās informācijas uzturēšanu un aktualizēšanu, tai skaitā informācijas par augsnes degradāciju, kā vienu no augsni raksturojošajiem rādītājiem. Līdz ar to Noteikumu projekta 11.punkts nosaka, ka šo noteikumu 8.punkts stājas spēkā ar 2025.gada 1.janvāri. Augsnes kartēšanas un zemes kvalitātes vērtēšanas regularitāti un uzsākšanu reglamentē likums, kur Pārejas noteikumu 9.punkts nosaka, ka pirmā augsnes kartēšana lauksaimniecībā izmantojamajai zemei uzsākama līdz 2028.gada 1.janvārim.  Izpildoties 2.pielikumā noteiktajiem augsnes degradācijas novērtēšanas kritērijiem, stājās spēkā Noteikumu projekta 9.punkta nosacījumi. Noteikumu projekta 9.punkts nosaka, ka identificējot kādu no 2.pielikumā minētajiem augšņu degradācijas veidiem, institūcija izvērtē un nosaka, kurām teritorijām ir nepieciešams izstrādāt augsnes degradācijas novēršanas vai ierobežošanas plānu. Noteikumu projekta 10. līdz 13.punkts nosaka kārtību, kādā nosaka augsnes degradācijas novēršanas pasākumus un kā tiek veikta to īstenošanas uzraudzība. Saskaņā ar 10.punktu augsnes degradācijas novēršanas vai ierobežošanas plānu izstrādā un īsteno zemes izmantotājs un plānā ietver - pasākumus un metodes augsnes degradācijas novēršanai un augsnes uzlabošanai, sasniedzamos augsnes kvalitātes rādītājus, pasākumu īstenošanas laika grafikus un termiņus, kārtību, kādā sniedzama informācija par pasākumu īstenošanu. Lai izgatavotu augsnes degradācijas novēršanas vai ierobežošanas plānu zemes izmantotājs arī var vērsties pie privātām kompānijām vai institūcijām, kuras piedāvā šāda veida pakalpojumus, bet izstrādātais plāns jebkurā gadījumā būs jāsaskaņo ar normatīvajos aktos noteikto institūciju atbilstoši 11.punktam. Kartība kā tiek veikta īstenošanas uzraudzība noteikta 12. un 13.punktā. Zemes izmantotājs pēc augsnes degradācijas novēršanas vai ierobežošanas pasākumu veikšanas iesniedz institūcijai pārskatu, kas apliecina, ka pasākumi īstenoti atbilstoši plānam, bet lai konstatētu, vai zemes izmantotājs ir novērsis augsnes degradāciju, institūcija veic pārbaudi un sastāda pārbaudes aktu, kurā norāda konstatētos augsnes kvalitātes rādītājus pārbaudes veikšanas brīdī.  Latvijas Republikas Satversmes (turpmāk – Satversme) 105.pants paredz, ka ikvienam ir tiesības uz īpašumu. Tiesības uz īpašumu sevī ietver arī īpašnieka sociālo pienākumu pret sabiedrību – īpašumu nedrīkst izmantot pretēji sabiedrības interesēm un ir jānodrošina zemes ilgtspējīgu izmantošanu. Satversmes 105. pantā noteiktais pamattiesības iespējams ierobežot, ne vien sašaurinot personas īpašuma tiesību apjomu, bet arī uzliekot personai noteiktus ar īpašumu saistītus pienākumus (Satversmes tiesas 2004. gada 21. maija spriedums lietā Nr. 2003-23-01, secinājumu daļas 9.punkts). Kā arī Likuma 18.panta ceturtā daļa noteic, ka teritorijas, kurās konstatētas augsnes degradācijas pazīmes, ir izmantojamas tā, lai ierobežotu turpmāku augsnes degradāciju un nodrošinātu augsnes auglības saglabāšanu. Papildus jāņem vērā, ka efektīvu augsnes aizsardzības jautājumu risināšanu nav iespējams īstenot tikai ar normatīviem aktiem, līdz ar to lielāks uzsvars liekams uz izglītojošajiem pasākumiem (augsnes lietotāju zināšanām), ekonomiskiem stimuliem un arī regulējošajiem pasākumiem. Lai veicinātu augsnes kvalitātes, bioloģiskās daudzveidības saglabāšanos un augsnes degradācijas ierobežošanu vai pat novēršanu Noteikuma projekta 9.punkta redakcija veidota saskaņā ar Eiropas ekonomikas un sociālo lietu komitejas atzinumu par tematu “Priekšlikums Eiropas Parlamenta un Padomes direktīvai, ar ko izveido pamatnostādnes augsnes aizsardzībai un groza Direktīvu 2004/35/EK” (turpmāk – Komitejas atzinums). Atbilstoši komitejas atzinuma 2.4.apakšpunktā noteiktajam dalībvalstīm nepieciešams noteikt tās teritorijas, kurās pastāv risks, ka var notikt augsnes erozija, organisko vielu īpatsvara samazināšanās, augsnes noblietēšanās, rasties pārāk liels sāls īpatsvars vai zemes nogruvums, līdz ar to augsnes degradācija. Jānosaka minēto draudu samazināšanas mērķi un jāizstrādā rīcības programmas šo mērķu sasniegšanai. Ņemot vērā iepriekš minēto, Noteikumu projekta 9. punkts paredz, ka Institūcija, konstatējot augšņu degradācijas kritērijus nosaka, kurām teritorijām ir nepieciešamas izstrādāt augsnes uzlabošanas plānu, kurā ietver pasākumus augsnes uzlabošanai un degradācijas risku novēršanai. Līdz ar to augsnes degradācijas novēršanas pasākumi katrai konkrētajai situācijai tiek noteikti augsnes uzlabošanas plānā.  Kā rāda praktiskā pieredze, tad augsnes degradācijas novēršanas pasākumi iespējami ļoti daudzās variācijās un to īstenošana ir atkarīga no daudziem apstākļiem un nosacījumiem gan ekonomiskiem, gan vides. Līdz ar to ar normatīvo aktu nebūtu jānosaka konkrēti augsnes degradācijas novēršanas vai ierobežošanas pasākumi un nebūtu jānosaka kādus uzdevumus būtu jāveic Institūcijai lai tā saskaņotu un veiktu saskaņotā augsnes degradācijas novēršanas vai ierobežošanas plāna uzraudzību.  Piemēram, ūdens erozijas novēršanas vai ierobežošanas pasākumi var būt nogāžu apmežošana, ja to slīpums > 20% (12o), atbilstošas augu maiņas ar augstu ilggadīgo zālāju īpatsvaru un augsnes apstrādes, sējumu kopšanas sistēmu lietošana, platības aizņemtas ar kultūraugiem vai to pēcpļaujas atliekām ziemas periodā.  Vēja erozijas novēršanas vai ierobežošanas pasākumi var būt aizsargjoslu stādījumi, atbilstošu augseku un augsnes apstrādes sistēmu lietošana, platības aizņemtas ar kultūraugiem vai to pēcpļaujas atliekām ziemas periodā.  Piemēram augsnes degradācijas veidam augsnes paskābināšanās iespējams viens novēršanas, ierobežošanas veids - Periodiska augsnes kaļķošana, pamatkaļķošana, bet jāņem vērā, ka augsnē jābūt konkrētai kalcija (Ca) un magnija (Mg) attiecībai. Tādēļ atsevišķos gadījumos nepieciešama gan kaļķošana un vienlaicīgi jānodrošina optimāla Ca un Mg attiecība. Kā arī gadījumos pēc periodiskas kaļķošanas nepieciešama virsmēslošana ar minerālmēsliem vai organiskiem mēslošanas līdzekļiem, lai nodrošinātu optimālu barības elementu līmeni augsnē.  Augsnes degradācijas veidam sablīvēšanās novēršanas vai ierobežošanas pasākumi var būt atbilstoša augsnes apstrādes sistēma, organisko mēslu lietošana un kaļķošana, augsnes struktūras uzlabošanai, zemaramkārtas irdināšana.  Augsnes auglības samazināšanās - pozitīvas (sabalansētas) augu barības elementu un organiskās vielas bilances veidošana mēslošanas, augu maiņas, pielietotās augsnes apstrādes tehnoloģijas u.c. pasākumu rezultātā.  Papildus labas lauksaimniecības prakses nosacījumi aprakstīti izdevumā “Labas Lauksaimniecības prakses nosacījumi Latvijā” pieejams šeit: https://www.zm.gov.lv/public/files/CMS\_Static\_Page\_Doc/00/00/00/18/95/LS\_LLPnos\_2008.pdf  Noteikumu projektā noteikts, ka pašvaldība degradētās teritorijas konstatē un novērtē attiecīgajā administratīvajā teritorijā. Pašvaldība, ņemot vērā konkrētos apstākļus un efektivitātes apsvērumus izvēlās veidu, kādā veikt zemes degradācijas konstatēšanu. Ņemot vērā normatīvajos aktos noteikto, pašvaldībai ir pieejama nepieciešamais informācijas apjoms vairāku degradēto teritoriju veidu konstatēšanai, noteikšanai un novērtēšanai.  Saskaņā ar Atkritumu apsaimniekošanas likuma 8.panta pirmās daļas 2.punktu pašvaldība pieņem lēmumus par jaunu sadzīves atkritumu savākšanas, dalītas vākšanas, šķirošanas, sagatavošanas pārstrādei un reģenerācijas vai apglabāšanas iekārtu un infrastruktūras objektu, kā arī atkritumu poligonu izvietošanu savā administratīvajā teritorijā atbilstoši atkritumu apsaimniekošanas valsts plānam un reģionālajiem plāniem.  Atbilstoši likuma “Par zemes dzīlēm” 4.panta piektās daļas 1. un 2. punktam pašvaldība savā administratīvajās teritorijā Ministru kabineta noteiktajā kārtībā un ievērojot Valsts vides dienesta noteiktos ieguves limitus, izsniedz atļaujas bieži sastopamo derīgo izrakteņu ieguvei, kā arī pārrauga derīgo izrakteņu ieguves vietu rekultivāciju.  Saskaņā ar Ministru kabineta 2008.gada 14.jūlija noteikumu Nr.559 “Invazīvo augu sugas – Sosnovska latvāņa – izplatības ierobežošanas noteikumi” 2.punktu Valsts augu aizsardzības dienests (turpmāk – dienests) datus par latvāņa izplatību iekļauj dienesta pārziņā esošajā Kultūraugu uzraudzības valsts informācijas sistēmas invazīvo augu sugu izplatības datubāzē (turpmāk – datubāze). Savukārt 9.punkts noteic, ka Dienests, noslēdzot līgumu, nodrošina republikas pilsētu un novadu pašvaldībām pieeju tiešsaistes režīmā Kultūraugu uzraudzības valsts informācijas sistēmā iekļautajai šo noteikumu 3.1. apakšpunktā un 7. punktā minētajai informācijai, kā arī dienesta monitoringā iegūtajam kartogrāfiskajam materiālam par teritorijām, kas invadētas ar latvāni. Kā arī pašvaldības kuras nav noslēgušas šādu līgumu, informācijai var piekļūt karšu pārlūkā “Sosnovska latvāņa izplatības karte Latvijā”, pieejama: http://karte.vaad.gov.lv/  Noteikumu projekta 1. pielikumā “Degradēto teritoriju kritēriji un to klasifikācija” noteikti degradācijas novērtēšanas kritēriji, kas sagrupēti septiņos degradēto teritoriju veidos, kas savukārt veido piecus degradēto teritoriju tipus.  Termins “publiskās apbūves teritorija” lietots saskaņā ar Ministru kabineta 2013.gada 30.aprīļa noteikumu Nr.240 “Vispārīgie teritorijas plānošanas, izmantošanas un apbūves noteikumi” 3.pielikumam “Teritorijas izmantošanas veidu klasifikators”.  Termins “dzīvojamā ēka” lietots saskaņā ar Ministru kabineta 2014. gada 2. septembra noteikumos Nr. 529 "Ēku būvnoteikumi" lietoto terminu "dzīvojamā ēka"  Termins "Publiskas būves” lietots saskaņā ar Ministru kabineta 2015. gada 30. jūnija noteikumiem Nr. 331 "Noteikumi par Latvijas būvnormatīvu LBN 208-15 "Publiskas būves"" 2.4. apakšpunktā noteikto, ka publiska būve ir ēka, kurā vairāk nekā 50 % ēkas kopējās platības ir publiskas telpas vai telpas publiskas funkcijas nodrošināšanai, vai inženierbūve, kura paredzēta publiskai lietošanai (piemēram, estrādes, stadioni).  Termins “dzīvojamās apbūves teritorija” lietots saskaņā ar Ministru kabineta 2013.gada 30.aprīļa noteikumu Nr.240 “Vispārīgie teritorijas plānošanas, izmantošanas un apbūves noteikumi” 3.pielikumam “Teritorijas izmantošanas veidu klasifikators”.  Termins “rūpnieciskās apbūves teritorija” lietots saskaņā ar Ministru kabineta 2013.gada 30.aprīļa noteikumu Nr.240 “Vispārīgie teritorijas plānošanas, izmantošanas un apbūves noteikumi” 3.pielikumam “Teritorijas izmantošanas veidu klasifikators”.  Termins “ražošanas būve” lietots saskaņā ar Ministru kabineta 2014. gada 19. augusta noteikumos Nr. 500 "Vispārīgie būvnoteikumi" lietoto terminu "ražošanas būve”.  Termins “saimnieciskā darbība” lietots saskaņā ar Uzņēmumu ienākuma nodokļa likuma 1. panta divdesmitā daļa noteikto, ka saimnieciskā darbība ir darbība, kas vērsta uz preču ražošanu, darbu izpildi, tirdzniecību, pakalpojumu sniegšanu vai cita veida darbību par atlīdzību.  Pamests militārais objekts – pamests militārais objekts vai teritorija, kas vēsturiski ir tikusi izmantota vai bijusi paredzēta militārām vajadzībām, bet tagad tajā netiek veiktas militārās apmācības vai citas darbības. Termins netiek lietots saskaņā ar Nacionālo bruņoto spēku likuma 4.1 panta pirmajā daļa noteikto, ka militārais objekts ir Aizsardzības ministrijas valdījumā vai turējumā vai citas fiziskās vai juridiskās personas īpašumā, valdījumā vai turējumā esošs nekustamais īpašums (tā daļa), kas nodots lietošanā Nacionālajiem bruņotajiem spēkiem, lai pildītu šajā likumā noteiktos uzdevumus.  Degradēto teritoriju veidu: “Degradēta dzīvojamās vai publiskas apbūves teritorija”, “Degradēta rūpnieciskā teritorija” un “Degradēta militāra teritorija” degradācijas novērtēšanas kritēriji veidoti saskaņā ar Likuma 1.panta pirmās daļas 4.punktā noteikto, ka degradētā teritorija ir teritorija ar izpostītu vai bojātu zemes virskārtu vai pamesta apbūves, derīgo izrakteņu ieguves, saimnieciskās vai militārās darbības teritorija un Ministru kabineta 2015. gada 10. novembra noteikumu Nr. 645 “Darbības programmas "Izaugsme un nodarbinātība" 5.6.2. specifiskā atbalsta mērķa "Teritoriju revitalizācija, reģenerējot degradētās teritorijas atbilstoši pašvaldību integrētajām attīstības programmām" īstenošanas noteikumi” 26.1.apakšpunktā noteikto, ka degradēta teritorija ir vieta (teritorija (ne visos gadījumos ar negatīvu ietekmi uz vidi), ēka vai ēku komplekss), kas iepriekš tikusi izmantota vai apbūvēta, bet pašlaik pamesta vai netiek pilnīgi izmantota (tā var būt nolaista vai piesārņota, neapdzīvota vai daļēji apdzīvota vai citādi izmantota teritorija, kurai ir negatīva kumulatīva ietekme uz apkārtējām teritorijām, vidi un vietējiem iedzīvotājiem).  Noteikumu projekta 1. pielikuma degradēto teritoriju veida “Pamesta vai nerekultivēta derīgo izrakteņu ieguves vieta” degradācijas novērtēšanas kritērijos noteikts, ka par degradētu derīgo izrakteņu ieguves vietu uzskatāma - teritorija, kur atrodas pamesta vai nerekultivēta derīgo izrakteņu ieguves teritorija, ja tās platība ir lielāka par 0,5 ha. Šāda platība noteikumu projektā tiek noteikta atbilstoši likuma “Par zemes dzīlēm” 11.panta pirmās daļas 1.punktā noteiktajam, ka zemes īpašnieki vai pilnvarotās personas zemes dzīles, izņemot ogļūdeņražus, sava zemes īpašuma robežās izmanto bez zemes dzīļu izmantošanas licences vai bieži sastopamo derīgo izrakteņu ieguves atļaujas var iegūt šā likuma pielikumā noteiktos bieži sastopamos derīgos izrakteņus kopējā platībā līdz 0,5 hektāriem un līdz 2 metru dziļumam, ja iegūtos derīgos izrakteņus izmanto sava zemes īpašuma robežās.  Termins “atkritumu apglabāšana, uzglabāšana un glabāšana tam neparedzētās vietās” tiek lietots saskaņā ar Atkritumu apsaimniekošanas likuma 15.panta pirmajā daļā noteikto, ka atkritumu savākšana, pārkraušana, šķirošana, uzglabāšana, reģenerācija vai apglabāšana ir atļauta tikai tam paredzētajās vietās.  Teritorija kura invadēta ar invazīvajiem augiem uzskatāma par degradētu tādā gadījumā, ja tā netiek apsaimniekota, netiek veikti invazīvo augu izplatības ierobežošanas un iznīcināšanas pasākumi. Nosakot, ka teritorija ir invadēta ar invazīvajiem augiem, jāņem vērā Noteikumu projekta 4.punkts, kurā noteikts, ka minimālā degradētas teritorijas noteikšanas vienība ārpus apdzīvotām vietām ir 0,1 ha. Savukārt apdzīvotās vietās šāda minimālā platība nav noteikta, līdz ar to pašvaldība var lemt par degradētas teritorijas noteikšanu apdzīvotajās teritorijās. Augu aizsardzības likuma 1. panta 11.punkts noteic, ka invazīvā augu suga ir Latvijas dabai neraksturīga suga, kura apdraud vietējās sugas un to dzīvotnes vai rada ekonomiskus zaudējumus, kaitējumu cilvēka veselībai vai videi. Savukārt Ministru kabineta 2008.gada 30.jūnija noteikumu Nr.468 “Invazīvo augu sugu saraksts” 2.punktā noteikts, ka vienīgā invazīvā augu suga ir Sosnovska latvānis *(Heracleum sosnowskyi Manden).*  Degradācijas veids “Degradēta neapsaimniekota teritorija” novērtēšanas kritērijs nosaka, ka par degradētu teritoriju, nosakāma teritorija ar izpostītu vai bojātu zemes virskārtu, kura netiek apsaimniekota. Šāda degradēta teritorija var būt gan apbūvēta, gan neapbūvēta. Par “Degradēta neapsaimniekota teritorija” nosakāma tikai tāda teritorija, kura neatbilst nevienam citam degradācijas novērtēšanas kritērijam un kurā nav iespējams uzsākt tās izmantošanu, bez ievērojamiem sakārtošanas darbiem un ieguldījumiem.  Vienai teritorijai var tikt noteikts viens degradētās teritorijas veids. Kā arī teritorija, kas noteikta par piesārņotu vai potenciāli piesārņotu vietu, var atbilst degradētai teritorijai, ja tā atbilst noteikumu projekta 1.pielikumā noteiktajiem degradācijas novērtēšanas kritērijiem, bet par degradētu teritoriju to var noteikt tikai pašvaldība, pieņemot attiecīgu lēmumu.  Noteikumu projekta 2. pielikumā “Augsnes degradācijas kritēriji un to klasifikācija” noteikti degradācijas novērtēšanas kritēriji, kas sagrupēti četrpadsmit augsnes degradācijas veidos, kas savukārt veido piecus augsnes degradācijas tipus.  Noteikumu projekta izpratnē ūdens erozija - ir augsnes virskārtas nonešana vai noskalošana. Tā rodas, piemēram, ja nokrišņu intensitāte pārsniedz ūdens infiltrācijas ātrumu augsnē.  Plaknes erozija - Augsnes virsējā horizonta pakāpeniska samazināšanās (≤ 0.2 m), ko izraisa sistemātiska augsnes materiāla nonese ar ūdens virszemes noteci. Identificējami (redzami) augsnes virskārtas zudumi virszemes noteces rezultātā. Iespējamie cēloņi: nepareiza zemes izmantošana, sevišķi lauksaimniecībā (nepietiekošs augsnes nosegums, nekontrolēta virszemes notece, vāja augsnes struktūra), kas veido intensīvu virszemes noteci un suspendēto augsnes daļiņu pārnesi.  Gravu erozija - Reljefa deformācija, ko izraisa strūklveida notece, vai arī augsnes masas neregulāra pārvietošanās, kura uz reljefa veido skaidri saskatāmas pēdas (iegrauzumi ≥ 0.2 m). Iespējamie cēloņi: nepareiza zemes izmantošana lauksaimniecībā, mežsaimniecībā vai celtniecībā, kas pieļauj atsevišķās vietās uzkrāties ūdenim un pēc tam brīvi aizplūst.  Erozijas saneši - Augsnes nosegums (≥ 0.2 m) ar ūdens radītās erozijas uznešiem, kas nosedz pieguļošās platības un samazina augsnes kvalitāti, vai arī negatīvi ietekmē augāju. Iespējamie cēloņi tādi kā plaknes un gravu erozijai.  Vēja erozija ir augsnes pārnese vēja darbības rezultātā.  Deflācija - Augsnes virskārtas nonese ar vēju (≥ 0.1 m), kuras dēļ samazinās augsnes kvalitāte, vai arī tiek negatīvi ietekmēts augājs. Identificējami (redzami) augsnes virskārtas zudumi. Iespējamie cēloņi: nepietiekoša augsnes aizsardzība no vēja iedarbības ar veģetāciju (vai cita veida), sausa augsne, augsnes struktūras degradācija.  Vēja uznesumi - Augsnes nosegums (≥ 0.1 m) ar tādiem vēja radītās erozijas uznešiem, kas nosedzot augsnes pieguļošās platībās, samazina tās kvalitāti, vai arī negatīvi ietekmē augāju.  Fizikālā degradācija – augsnes īpašību pasliktināšanās in situ fizikālu procesu rezultātā.  Aridifikācija - Augsnes mitruma krass un sistemātisks samazinājums, ko nav izsaukuši klimatiskie apstākļi, un kura dēļ samazinās augsnes kvalitāte, vai arī tiek negatīvi ietekmēts augājs. Iespējamie cēloņi: pazemes ūdens līmeņa padziļināšanās, to izmantojot lauksaimniecībā, dzeramā ūdens ieguvei vai atsūknējot no derīgo izrakteņu karjeriem, būvbedrēm, augsnes segas (veģetācijas) iznīcināšana, organiskās vielas samazināšanās augsnē, klimata izmaiņas.  Sablīvēšanās - Augsnes tilpummasas palielināšanās virs 1,65 t m-3, ko izraisa spiediena spēks uz augsni, noblīvējot to ar smagsvara tehniku vai arī ar pārāk biežiem mašīnu pārbraucieniem vai intensīvu dzīvnieku pārvietošanos. Iespējamie cēloņi: atkārtota smagsvara mašīnu lietošana, kas veido akumulējošu efektu. Intensīva platības noganīšana un pārlieku liels mājdzīvnieku blīvums arī var radīt augsnes sablīvēšanos. Faktori, kas izsauc augsnes sablīvēšanos, ir spiediena spēks uz augsni (lietotās mašīnas slodze uz asi/riteni), smagu mašīnu atkārtota pārvietošanās pa lauku, nenoturīga augsnes struktūra, meteoroloģiskie apstākļi, palielināts augsnes mitrums.  Augsnes virsmas pazemināšanās - Organiskām vielām bagātu augšņu nosēšanās (biezums ≤ 0.2 m) tai mineralizējoties, vai arī pazeminoties gruntsūdens līmenim. Iespējamie cēloņi: kūdras mineralizācija un arī citu augšņu nosēšanās, pazeminoties gruntsūdens līmenim, kā arī aridifikācijas cēloņi.  Pārplūdusi, pārmitra zeme - cilvēka darbības vai citas ietekmes rezultātā radies nepamatots augsnes hidromorfisms, ko izraisa ūdens līmeņa paaugstināšanās, (piem., ūdenskrātuvju ierīkošana, meliorācijas sistēmu defekti). Augsne uzskatāma par degradētu, ja cilvēka darbības vai citas ietekmes rezultātā radies nepamatots augsnes hidromorfisms. Šādas augsnes nosakāmas par degradētām teritorijās, kur uz zemes vienības ir nepamatoti izveidota mākslīga ūdenstilpe (dabiski vai mākslīgi izveidots, ar ūdeni pildīts reljefa pazeminājums).  Ķīmiskā degradācija – augsnes īpašību pasliktināšanās in situ ķīmisku un bioķīmisku procesu rezultātā.  Augsnes paskābināšanās - Augsnes reakcija (pHKCl):  - organisko vielu saturs līdz 5 %:  M<5,3; sM <5,0; mS<4,6; S<4,5   * organisko vielu saturs 5,1 - 50 %:   M<5,0; sM <4,8; mS<4,5; S<4,2   * organisko vielu saturs virs 50 %:   <4,0. Atmosfērā nonākošajos rūpniecības un transporta izmešos sēra dioksīda (SO2) un slāpekļa savienojumu (NHx, NOx) koncentrācija ir ievērojami augstāka, nekā tas ir dabīgos apstākļos. Šiem savienojumiem lielos daudzumos nonākot augsnē, tie kļūst par galvenajiem augsnes paskābināšanās izraisītājiem. Šis process bieži vien tiek apzīmēts kā skābais lietus (skābie nokrišņi). Skābo savienojumu ietekmē augsnē esošie bāziskie apmaiņas katjoni (Ca2+, Mg2+, K+, Na+) pastiprināti izskalojas no augsnes. Papildus tam, augsne zaudē arī nozīmīgus augu barības elementus. Skābi radošo jonu koncentrācijai pārsniedzot augsnes buferspējas slieksni, augsnes pH sāk samazināties. Pieaugot skābumam, alumīnija (arī citi metālu) joni tiek mobilizēti. Tie var kļūt toksiski augiem, kā arī kaitīgi ietekmēt ūdens ekosistēmu. Augsnes paskābināšanās notiek arī skābi veidojošu mēslošanas līdzekļu lietošanas rezultātā, ar bāzisko katjonu iznesi ar ražu, kā arī dabisku procesu rezultātā. Skābas augsnes nav piemērotas lielākās daļas lauksaimniecības kultūraugu audzēšanai, kā arī šādās augsnēs neveidojas izturīgi augsnes struktūragregāti, kas sekmē augsnes sablīvēšanos.  Piesārņojums ar smagajiem metāliem - Augsnes piesārņojums ar smagajiem metāliem, pārsniedzot augsnes un grunts kvalitātes normatīvu mērķlieluma A vērtību.  Piesārņojums ar pesticīdiem un noturīgiem organiskiem piesārņotājiem - Augsnes piesārņojums ar pesticīdiem, vai arī noturīgiem organiskiem piesārņotājiem, pārsniedzot augsnes un grunts kvalitātes normatīvu mērķlieluma A vērtību. Noturīgie organiskie piesārņotāji ir vieni no bīstamākajiem piesārņotājiem, kas cilvēku darbības rezultātā nonāk vidē. Tie ir ļoti toksiski, izsauc virkni nelabvēlīgu efektu, piemēram, cilvēku un dzīvnieku saslimšanu, iedzimtus defektus, var izraisīt vēzi, alerģijas, bojāt nervu sistēmu un imūnsistēmu. Šie ļoti stabilie savienojumi vidē var saglabātie vairākus gadus, pat gadu desmitus pirms tie noārdās. Vairāk informācijas: (<http://www.varam.gov.lv/at/darbibas_veidi/noturigie_organiskie/>).  Augsnes un grunts kvalitātes normatīvu mērķlieluma A vērtības noteiktas Ministru kabineta 2005. gada 25. oktobra noteikumu Nr.804 “Noteikumi par augsnes un grunts kvalitātes normatīviem” 1. un 2. pielikumā.  Augsnes auglības samazināšanās – Augšņu agroķīmiskās iekultivēšanas pakāpes indekss < 0,35.  Agroķīmiskās iekultivēšanas pakāpes indekss tiek aprēķināts matemātiski, izvērtējot agroķīmisko pamatrādītāju (reakcija, organiskās vielas saturs, augiem izmantojamā fosfora un kālija nodrošinājums) atbilstību optimālajam. Jo lielākas ir novirzes no optimālā lieluma un jo vairāk rādītājiem tās tiek konstatētas, jo mazāks ir aprēķinātais agroķīmiskās iekultivēšanas pakāpes indekss. Augsnes ar zemu iekultivēšanas pakāpes indeksu, neveicot tās ielabošanas pasākumus, nav piemērotas augstu ražu ieguvei.  Tehnogēnā erozija – Augsnes segas bojājums vai arī augsnes sistemātiska nobīde pa nogāzi uz leju ar lauksaimniecības tehniku, rīkiem, vai arī celtniecības vai infrastruktūras uzturēšanas darbību rezultātā, kas rada augsnes īpašību nevēlamu diferencēšanos un augsnes kvalitātes samazinājumu. |
| 3. | Projekta izstrādē iesaistītās institūcijas un publiskas personas kapitālsabiedrības | Ministrija; Valsts vides dienests; VAAD; LĢIA;  LVĢMC. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums tieši ietekmēs pašvaldības un zemes izmantotājus.  Mērķgrupas aptuveno lielumu nav iespējams noteikt, jo tas atkarīgs no atšķirīgām situācijām, kas izriet no pašvaldības, vides, ģeogrāfiskiem un citiem aspektiem. |
| 2. | Tiesiskā regulējuma ietekme uz tautsaimniecību un administratīvo slogu | Ar Noteikumu projektu pašvaldībai tiek noteikts pienākums, nosakot teritoriju par degradētu lietot Noteikumu projekta 1. pielikumā noteikto Degradēto teritoriju klasifikāciju un degradācijas novērtēšanas kritērijus. Institūcijai nosakot augsnes degradāciju lietot Noteikumu projekta 2. pielikumā noteikto Augsnes degradācijas klasifikāciju un degradācijas novērtēšanas kritērijus.  Plānots, ka līdz ar tiesisko regulējumu tiks veicināta ilgtspējīga zemes izmantošana, jo tiks apzinātas degradētās teritorijas, augsnes degradācija un tiks veicināta to sakopšana vai revitalizācija vietējā un valsts līmenī. Plānota ietekme uz uzņēmējdarbības vidi un maziem, vidējiem uzņēmumiem, mikrouzņēmumiem un jaunuzņēmumiem saistībā ar pienākumiem sakopt savā īpašumā esošās degradētās teritorijas un saistībā ar pakalpojumu sniegšanu degradēto teritoriju sakopšanā vai revitalizācijā. Uz vidi plānota pozitīva ietekme, jo tiks apzinātas un tiks veicināta zemi un augsni degradējošu teritoriju, kas veicina vides piesārņojumu, sakopšana.  Pašvaldības jau pašlaik veic degradēto teritoriju noteikšanu. Tas tiek veikts, lai risinātu dažādus jautājumus, piemēram, noteiktu paaugstinātu nekustamā īpašuma nodokļa likmes, noteiktu atvieglojumus nekustamā īpašuma vai zemes nomai, ieguldītu Eiropas Savienības fondus degradēto teritoriju rekultivācijai un uzņēmējdarbības veicināšanai. Līdz šim pašvaldības degradēto teritoriju noteikšanai ir piemērojušas dažādus kritērijus. Noteikumu projekts ievieš vienotus degradēto teritoriju un augsnes degradācijas novērtēšanas kritērijus. Ņemot vērā iepriekš minēto ar noteikumu projektu tiek ieviesta valstī vienota kārtība degradēto teritoriju un augsnes degradācijas klasificēšanā, neuzliekot papildus pienākumus pašvaldībām. Līdz ar to sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jumu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Tiks veikti grozījumi Ministru kabineta 2005.gada 25.oktobra noteikumu Nr.804 “Noteikumi par augsnes un grunts kvalitātes normatīviem” (turpmāk – Noteikumi Nr.804) 1.pielikuma 2.tabulas “Augsnes un grunts kvalitātes normatīvi attiecībā uz neorganiskajiem savienojumiem, aromātiskajiem ogļūdeņražiem, hlororganiskajiem savienojumiem, pesticīdiem un cikloheksānu” 4.7.apakšpunktā noteiktajās hlormetilfenoksietiķskābes (MCPA) A un C vērtībās. Pašlaik noteikumu Nr.804 noteiktās A un C vērtības hlormetilfenoksietiķskābei (MCPA) ir pretrunā ar Eiropas Savienībā attiecībā uz augu aizsardzības līdzekļu darbīgajām vielām pieņemtajiem lēmumiem.  Grozījumi stāsies spēkā 2021.gada 1.janvārī. |
| 2. | Atbildīgā institūcija | Vides aizsardzības un reģionālās attīstības ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.punktu sabiedrības pārstāvji ir aicināti līdzdarboties, sniedzot viedokli par Noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Noteikumu projekts publicēts Vides aizsardzības un reģionālās attīstības ministrijas tīmekļvietnē [www.varam.gov.lv](http://www.varam.gov.lv) no 2018. gada 17.aprīļa līdz 10. maijam un Valsts kancelejas tīmekļvietnē https://www.mk.gov.lv/lv/content/valsts-kanceleja, līdz ar to ieinteresētajām personām ir iespēja izteikt viedokli un sniegt priekšlikumus. |
| 3. | Sabiedrības līdzdalības rezultāti | Sabiedrības pārstāvju - Latvijas Lielo pilsētu asociācijas un Latvijas Kūdras asociācijas sniegtie viedokļi ir izvērtēti un ņemti vērā izstrādājot Noteikumu projektu. |
| 4. | Cita informācija | Pēc Noteikumu projekta pieņemšanas pašvaldībām tiks rīkotas apmācības degradēto teritoriju novērtēšanai. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pašvaldības, Valsts vides dienests, institūcija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Institūcijas veiks savas funkcijas, kas noteiktas normatīvajos aktos. Saistībā ar Noteikumu projekta izpildi nav plānots radīt jaunas valsts pārvaldes institūcijas vai likvidēt esošās valsts pārvaldes institūcijas, vai reorganizēt esošās valsts pārvaldes institūcijas. |
| 3. | Cita informācija | Nav |

Vides aizsardzības un reģionālās attīstības ministrs Juris Pūce

Turks 67026901

[Martins.Turks@varam.gov.lv](mailto:Martins.Turks@varam.gov.lv)